Deurbraak ná sakerooftog by Silver Lakes | Maroela Media
Agt persone, tussen 26 en 39 jaar oud, sal Donderdag in die Mamelodi-landdroshof verskyn ná hulle in Nellmapius, oos van Pretoria, in hegtenis geneem is.
Brig. Mathapelo Peters, woordvoerder van die polisie, het gesê die inhegtenisnemings volg ná 'n deurbraak gemaak is oor 'n rooftog op 21 Februarie by 'n winkel in Silver Lakes.
"Die verdagtes is opgespoor by 'n huis in Mphoastraat, Nellmapius. Beamptes het toegeslaan en agt persone in hegtenis geneem," het Peters bygevoeg.
Tydens die soektog het beamptes beslag gelê op skoene, sweetpakke, rugsakke en twee selfone. Die waarde van die vermoedelik gesteelde goedere beloop meer as R382 000.
Die polisie het ook beslag gelê op vyf voertuie – twee Mercedes Benz-voertuie (waarvan een 'n huurmotor is), 'n Toyota Quantum, Toyota Etios en 'n Volkswagen Polo. Dié voertuie is vermoedelik tydens die sakerooftog gebruik.
Tydens die inhegtenisneming het beamptes ook beslag gelê op ammunisie vir verskillende vuurwapens en 'n pistool wat intussen as gesteel bevestig is.
Die provinsiale ondersoekeenheid se ondersoek duur voort om die verdagtes moontlik ook met ander sakerooftogte in Gauteng te verbind. "Die agt verdagtes staan intussen tereg op aanklag van die onwettige besit van 'n vuurwapen en vermoedelik gesteelde eiendom."